A ***TÁNCTUDOMÁNYI TANULMÁNYOK*** TÖRTÉNETE

A tánctudományi kutatások eredményei tematikus kiadványban először az ötvenes évek közepén kaptak nyilvánosságot. Ezt a célt szolgálta a Magyar Táncművészek Szövetsége Tudományos Bizottsága által 1956-ban, még a forradalom előtt, Vályi Rózsi szerkesztésében kiadott *Táncművészeti Értesítő* *1956* című tudományos évkönyv. Ennek formai és tematikai jegyeit viselte magán a MTSZ Tudományos Bizottsága 1958-ban útjára indított ***Tánctudományi Tanulmányok***, amely a tánctudomány terén mind a mai napig a legidőállóbb, legszínvonalasabb, legkomolyabb forrásértékkel bíró, az MTA által elismert, ún. „A” kategóriás periodika. 1958–2003 közötti fennállása során 22 kötete látott napvilágot szaktanulmányokkal, forrásközlésekkel, elemző cikkekkel. Az évkönyv az első kötet után 1959–60-tól 1969–70-ig kétévente jelent meg, szerkesztői Dienes Gedeon, továbbá Morvai Péter és Maácz László voltak. Négy év szünet után megjelent az 1975-ös szóló kötet, majd ismét kétévente láttak napvilágot a számok, 1976–77-től 2002–2003-ig; 1990-től az MTSZ Tudományos Tagozatából alakult Magyar Tánctudományi Társaság kiadásában. A kötetek formátuma – egyetlen A/4-es és néhány A/5-ös méretű kivételével – B/5 volt. Az 1975 utáni köteteket egy vagy két szerkesztő jegyezte, általában attól függően, hogy az adott évpárban néptánckutatási vagy színpadi tánctörténeti jellegű írások domináltak. 1975–2003 között szerkesztők voltak (abc-rendben): Béres András, Dienes Gedeon, Fuchs Lívia, Kaposi Edit, Kővágó Zsuzsa, Maácz László, Major Rita, Pesovár Ernő, Szentpál Mária, Szúdy Eszter.

A *Tánctudományi Tanulmányok* címjegyzékét Tóvay Nagy Péter összeállította, elérhető: <http://mte.eu/konyvtar/gyujtemeny/repertoriumok-bibliografiak/>.

A megjelent kötetek kereshető formátumban hozzáférhetők: <https://adtplus.arcanum.hu/hu/collection/TanctudomanyiTanulmanyok/>.

A *Tánctudományi Tanulmányok*a Magyar Táncművészeti Egyetem kiadásában 2020-ban újraindul. A szerkesztők felhívását alább közöljük.